Αρχιεπίσκοπος Καναδά Σωτήριος

Ο Αρχιεπίσκοπος Σωτήριος (κατά κόσμον Αθανασούλας, Λεπιανά Άρτας, 19 Φεβρουαρίου 1936) είναι Έλληνας ιεράρχης του Οικουμενικού Πατριαρχείου, ο οποίος διατελεί Αρχιεπίσκοπος Καναδά από το 2019.

Βιογραφικά στοιχεία
Ο κατά κόσμον Σωτήριος Αθανασούλας γεννήθηκε στο χωριό Λεπιανά Άρτας στις 19 Φεβρουαρίου 1936. Αποφοίτησε από τη Θεολογική Σχολή του Πανεπιστημίου Αθηνών και απέκτησε μεταπτυχιακό τίτλο στη θεολογία από το Πανεπιστήμιο του Μόντρεαλ. 

Μιλά ελληνικά, αγγλικά και γαλλικά. Λαϊκός, ακόμη, υπηρέτησε ως επιμελητής στη Θεολογική Σχολή του Τίμιου Σταυρού στη Βοστόνη. Χειροτονήθηκε διάκονος στις 17 Ιουλίου 1962 και πρεσβύτερος στις 18 Ιουλίου 1962. Από τότε και μέχρι σήμερα υπηρετεί ως κληρικός στον Καναδά. Εξελέγη τιτουλάριος Επίσκοπος Κωνσταντίας, βοηθός της Ιεράς Αρχιεπισκοπής Αμερικής για την επικράτεια του Καναδά στις 18 Δεκεμβρίου 1973 και χειροτονήθηκε επίσκοπος στις 27 Ιανουαρίου 1974. Το 1979 εξελέγη Επίσκοπος Τορόντο. Στις 24 Σεπτεμβρίου 1996, μετά την απόσπαση της Επισκοπής Τορόντο από την Αρχιεπισκοπή Αμερικής και την ανύψωσή της σε Μητρόπολη προήχθη σε μητροπολίτη.

Στις 12 Ιουνίου 2019, μετά από πρόταση του Οικουμενικού Πατριάρχη Βαρθολομαίου, η Αγία και Ιερά Συνόδος του Οικουμενικού Πατριαρχείου, αποφάσισε τη μετονομασία της Ιεράς Μητροπόλεως Τορόντο, σε Ιερά Αρχιεπισκοπή Καναδά και του Μητροπολίτη Σωτήριου σε Αρχιεπίσκοπο Καναδά.

Υπηρέτησε ως αντιπρόεδρος του Χριστιανικού Περιπτέρου της Διεθνούς Εκθέσεως "Expo '67" στο Μόντρεαλ. Υπηρέτησε ως μέλος του Αρχιεπισκοπικού Συμβουλίου της Αρχιεπισκοπής Βορείου & Νότιας Αμερικής (1968-1996) και ως τοποτηρητής της ίδιας Αρχιεπισκοπής (1996). Διετέλεσε μέλος του Διοικητικού Συμβουλίου του Πανεπιστημίου του Τορόντο (1975-1978). Επισκέφτηκε την Κίνα (1981) με το Καναδικό Συμβούλιο Εκκλησιών και την Αυστραλία με το Παγκόσμιο Συμβούλιο Εκκλησιών (1982). 

Όταν ανέλαβε τα καθήκοντά του ως επίσκοπος στον Καναδά, υπήρχαν 22 Ενορίες που έφθασαν πλέον τις 75. Κατά τη διάρκεια της αρχιερατείας του, η τότε Ιερά Επισκοπή, μετέπειτα Μητρόπολη και σήμερα Ιερά Αρχιεπισκοπή Καναδά ίδρυσε τις ετήσιες συνελεύσεις των νέων (1980) και τη μηνιαία εφημερίδα "Ορθόδοξη διαδρομή" (1982), τις Κοινωνικές Υπηρεσίες (1984), τα Metahomes (1984), που παρέχει μεταβατική στέγαση για τους άστεγους και την Ελληνορθόδοξη Αδελφότητα του Καναδά (1987). Επίσης, το εβδομαδιαίο τηλεοπτικό πρόγραμμα "Ορθόδοξη Φωνή" (1990), που μεταδίδεται σε όλο τον Καναδά και τη Σχολή Βυζαντινής Μουσικής (1991), την γυναικεία Ιερά Μονή Πατροκοσμά στο Οντάριο και την γυναικεία Ιερά Μονή Παναγίας της Παρηγορητίσσης στο Κεμπέκ (1993), την Ελληνική Ορθόδοξη Εκπαίδευση του Οντάριο (ημερήσια σχολεία-1996) και την Ορθόδοξη Θεολογική Ακαδημία του Τορόντου (1998). Έχει συνθέσει και δημοσιεύσει: "Ορθόδοξη Κατήχηση" στα αγγλικά και στα ελληνικά σε έμμετρο και πεζό λόγο. Έχει τιμηθεί με το Χρυσό Μετάλλιο του Καναδά, το μετάλλιο για τα "125 χρόνια Καναδάς", το χρυσό Ιωβηλαίο της Βασίλισσας Ελισάβετ Β (2002), το μετάλλιο της πόλης των Αθηνών και το μετάλλιο Jubilee Diamond της Βασίλισσας Ελισάβετ Β', και του Ανωτέρου Ταξιάρχου του Τάγματος του Φοίνικα της Ελλάδας.

Εξωτερικοί σύνδεσμοι
 Δικτυακός τόπος Αρχιεπισκοπής Καναδά-Βιογραφικό Αρχιεπισκόπου
 Δικτυακός τόπος Οικουμενικού Πατριαρχείου-Βιογραφικό Αρχιεπισκόπου
 Σεβασμιώτατος Αρχιεπίσκοπος Καναδά κύριος Σωτήριος. (γεν. 1936). (Οικουμενικό Πατριαρχείο).

 Παραπομπές 

Κατηγορία:Αρχιεπίσκοποι του Οικουμενικού Πατριαρχείου
Κατηγορία:Αρχιεπίσκοποι Καναδά